OpenLLM-France/wikimedia huggingface dataset:
# Juan Nepomuceno Orbe Mariaka

Juan Nepomuceno Orbe Mariaka (Ermua, 1817ko maiatzaren 2a – Ermua, 1891ko apirilaren 21a), laugarren Valdespinako markesa, bizkaitar jeneral eta politikari karlista izan zen.

## Biografia

Orbetarrak Ermuan markesak ziren. Aitarekin Lehen Gerra Karlistan, Azpeitia, Gares, Larraintzar, Etxarri-Aranatz, Abartzuza, Jurramendi, Arlaban, Bilbo eta Ondarroako guduetan parte hartu zuen eta ondoren, Bergarako besarkadaren aurkaria izanik, Frantziara erbesteratu zen bere aitarekin. 1850ean titulua ez ezik aitaren ospea karlisten arten jarauntsi zituen.
1860an Sant Carles de la Ràpitan matxinatu zen arrakastarik izan gabe eta Frantziara ihes egin behar izan zuen berriro 1868. urteko iraultzaren ondorioz. 1871an senatari hautatu zuten Bizkaia ordezkatuz. Mañaria, Oñati eta Gernikako guduetan borrokatu zen hurrengo urteetan eta Frantziara alde egin behar izan zuen berriro. 1873. urtean itzuli zen mariskal graduaz eta Markina, Etxebarri, Gernika, Sollube, Oñati, Azkarate, Urizaharra, Eraul, Ibero, Lizarra, Allo, Deikaztelu, Viana eta Jurramendiko guduetan borrokatu zen. 1874. urtean Bizkaiko komandante nagusi izendatu zuten eta Bilbo, Irun eta Lakarreko guduetan parte hartu zuen Karlos erregegaiaren agindupean. Frantziara erbesteratu zen gerra amaitutakoan. 1880. urtean itzuli eta karlisten buruzagietako bat izan zen. El Estandarte Real agerkari karlistako erredaktore izan zen. 1891. urtean Kapitain Nagusi izendatu zuen Karlosek; handik gutxira hil zen.
Juan Nepomucenok seme bi, José María eta Cándido María, izan zituen, biak karlisten buruzagiak izan zirenak.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Auñamendi Entziklopedia
* ↑ Gaytán de Ayala Artazcoz, Antonio "Parientes mayores de Guipúzcoa: señores del palacio casa-fuerte de Murguía en Astigarraga". Eusko Ikaskuntzen Nazioarteko Aldizkaria, Eusko Ikaskuntza, Paris 1934
* Datuak: Q1710606
* Multimedia: Juan Nepomuceno de Orbe / Q1710606
# Juan Orlando Hernández

Juan Orlando Hernández Alvarado (Gracias, Lempira departamendua, 1968ko urriaren 28a) hondurastar abokatu eta politikari kontserbadorea da, Hondurasko Alderdi Nazionaleko kidea. Hondurasko Errepublikako presidentea da 2014ko urtarriletik.

## Bizitza

Juan Orlando Hernández 1968ko urriaren 28an jaio zen, Lempira departamenduko Graciasen. Gizarte eta zuzenbide zientzietako lizentzia lortu zuen Hondurasko Unibertsitate Nazional Autonomoan, eta 1995ean Herri administrazioko masterra egin zuen New York Estatuko Unibertsitatean. Hondurasko Alderdi Nazionalean sartu zen anaia Marco Augustoren eskutik. 1998-2013 bitartean, Hondurasko Kongresu Nazionaleko diputatua izan zen, eta Kongresuko presidentea 2010etik 2013ra. Alderdi Nazionaleko hautagaia izan zen 2013ko presidentetzarako hauteskundeetan, eta garaile atera zen botoen %36 lorturik.
2014-2017 bitartean, oposizioak gogor salatu zituen Alderdi Nazionalaren eta krimen antolatuaren arteko loturak. Besteak beste, Orlando Hernandezen anaia ikertua izan zen Los Cachiros izeneko narkotrafikatzaileen taldearekin harremana izateagatik. Horrezaz gainera, ekintzaile eta indigenen hilketak emendatu ziren lau urte horietan, eta lurretatik egotzi zituzten asko, multinazionalen mesedetan.

## Erreferentziak

* ↑ Hondurasko presidente izendatu dute Hernandez. berria.eus (Noiz kontsultatua: 2017-12-5).
* ↑ Juan Orlando Hernández Alvarado. cidob.org (Noiz kontsultatua: 2017-12-5).
* ↑ Honduras election: Hernandez declared winner. bbc.com (Noiz kontsultatua: 2017-12-5).
* ↑ Mujika Tolaretxipi, Amagoia. Hondurasen etxeratze agindua jarri dute, liskarrak kontrolatzeko asmoz. berria.eus (Noiz kontsultatua: 2017-12-5).
* Datuak: Q5951723
* Multimedia: Juan Orlando Hernández / Q5951723
# Juan Navarro Baldeweg

Juan Navarro Baldeweg (Santander, 1939ko ekainaren 11) espainiar arkitekto eta pintorea da.
Arte eta Arkitekturako ikasketak egin zituen Madrilen. 1970ean, atzerrira joan zen ikastera, Juan March Fundazioak emandako beka bati esker, eta Pennsylvania eta Yaleko Arkitektura Eskoletan aritu zen irakasle laguntzaile. 1977az geroztik, arkitektura-proiektuetako irakaslea da Madrilgo Arkitektura Eskolan. Rafael Moneorekin batera, gaur egungo arkitekto aktiboenetako bat da, hainbat arkitektura-lehiaketa irabazi baititu, hala nola Madrilgo etxebizitza familiabakarrak egiteko lehiaketa (1978), A House for Friedrich Schinkel nazioarteko-lehiaketa (1979), Madrilgo San Francisco el Grandeko lehiaketa (1982), Salamancako Palacio de Congresos y Exposiciones de Castilla y León egiteko ideia-lehiaketa (1985) eta Bartzelonako Olinpiar Hiriko Entrenamenduetarako Pabilioiaren lehiaketa (1988). 1988an, Berrikuntza eta Birgaikuntzako lehen saria irabazi zuen, Murtzian egin zuen Segura ibaiko Erroten Museo Hidraulikoa eta Kultura Etxeagatik. 1990ean, Arte Plastikoetako Sari Nazionala jaso zuen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q601339
* Multimedia: Juan Navarro Baldeweg / Q601339
# Juan Olazabal

Juan Olazabal Ramery (Irun, 1860ko abenduaren 30a - Bilbo, 1937ko urtarrilaren 4a) euskal herritar politikari tradizionalista eskuindarra izan zen.
Bigarren Karlistaldian bere familia erbesteratu zen. XX. mendearen hasieran Liga Foral Autonomistan parte hartu zuen baina Ramón Nocedal ezagutu ondoren integrismoaren alde egin zuen. Espainiako Bigarren Errepublika garaian, karlistekin bat egin zuen Comunión Tradicionalistan. Lizarrako Estatutuaren aurka aritu zen.
Gerra Zibila piztu zenean Donostian zen. Emilio Molak Olazabalen eta haren erreketearen baitan jarri zuen Gipuzkoan estatu kolpea aurrera ateratzeko konfiantza, baina deskoordinazioak Olazabalen kontra jokatu zuen. Uztailaren 25ean, atxilotu egin zuten, eta Ondarretako espetxean giltzapetu. Irail hasieran, itsasontziz lekualdatu zuten Bilbora.
Bada, Angeles Custodios espetxera sartu zuten preso. 1937ko urtarrileko Bilboren kontrako bonbardaketaren ondoren, hirian zabaldutako amorru-giro bizian, UGTko milizianoek hartu zuten espetxearen jagole ardura, baina ez zioten eutsi jendetzaren oldarrari, eta presoak giltzapean hil zituzten.

## Erreferentziak

* ↑ Auñamendi Eusko Entziklopedia. Juan de Olazabal Ramery. .

## Ikus, gainera

* Telesforo Monzon
* Datuak: Q16023475
# Juan Olabarri

Juan Olabarri de la Sota (Areeta, Bizkaia, 1936ko uztailaren 5a - Iruñea, 2018ko azaroaren 17a) euskal kirolaria izan zen, belaren Finn Klasean aditua.
Olimpiar Jokoetan behin hartu zuen parte: Tokion hain zuzen ere.

## Erreferentziak

* ↑ www.euskomedia.org
* ↑ www.sports-reference.com

## Kanpo estekak

* Datuak: Q12261061
# Juan Negrín

Juan Negrín López (Las Palmas Kanaria Handikoa, 1892ko otsailaren 3a - Paris, Frantzia, 1956ko azaroaren 12a), espainiar fisiologo eta politikaria izan zen. 1937-1945 bitartean Espainiako Bigarren Errepublikako Presidentea izan zen (1939tik erbestean).

## Biografia

Medikuntza ikasi zuen Leipzigen (Alemania), eta 20 urterekin doktoregoa lortu zuen. 1916an Espainiara itzuli zen, eta unibertsitate irakasle bilakatu zen. 1922an Madrilgo unibertsitateko fisiologia katedra eskuratu zuen. Horrez gain, mundu osoan ospe handia izan zuen eskola bat sortu zuen hiri horretan. Miguel Primo de Riveraren diktaduran PSOEko kide egin zen. 1931tik aurrera diputatua izan zen.
1936an, Espainiako Gerra Zibila hasi eta gero, Fronte Popularraren gobernuak Finantza Ministro izendatu zuen, eta 1937ko maiatzaren 17an, Azañak gobernuburu hautatu zuen, Francisco Largo Caballeroren ordez. Erresuma Batuak eta Frantziak gerran esku hartuko ez zutela agindu zutenez, Negrínek Sobietar Batasunari erosi behar izan zizkion armak eta, ordainetan, Moskura bidali zuen Espainiako Bankuak gordea zuen urrearen erdia. Bestalde, alderdi komunistaren eragina mugatu nahi izan zuen.
Errepublikak gerra galtzear zeukala ikusirik, bake eskaintza bat egin zion Francori; hark, ordea, ez zion onartu. Gerra irabazteko azken ahalegina egin zuen orduan eta alderdi komunistaren laguntzaz Ebroko erasoa prestatu zuen. Francoren gudarosteak Katalunia mendean hartu zuenean Frantziara joan zen, baina handik gutxira itzuli zen. Casado koronelaren matxinadak kargutik kendu zuen.
Frantzian erbesteratu zen eta errepublikak atzerrian zuen gobernuko lehendakaria izaten jarraitu zuen 1945 arte. 1946an PSOEk alderditik bota zuen, sobietar eta komunisten mendekoa zela egotzirik (2008an alderdiak berriz hartu zuen kide gisa). Parisen hil zen, 1956an.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ (Gaztelaniaz) Aizpeolea, Luis R.. «El PSOE rehabilita a Juan Negrín» El País.
* Datuak: Q312757
* Multimedia: Juan Negrín López / Q312757
# Juan Norberto Eléspuru

Juan Norberto Eléspuru Laso de la Vega (Lima, 1846ko urriaren 26a – Berlin, 1923ko otsailaren 20a) Peruko militar eta politikaria izan zen. Callaoko borrokan borrokatu zuen 1866an eta Ozeano Bareko Gerran . Azken horretan Limaren defentsan eta Breña kanpainan parte hartu zuen Andrés Avelino Cáceres jeneralaren agindupean, eta harekin oso lankide estua izan zen bere lehen gobernuan (1886-1890). José Pardoren lehen gobernuan Gerra eta Itsas Armadako ministroa izan zen (1907-1908). Peruko Errepublikako Kongresuaren aurrean senatari eta diputatu ere izan zen; eta Senatuko presidentea 1913 eta 1914 artean.

## Kanpo estekak

* Datuak: Q5951658
# Juan N. Méndez (udalerria)

Juan N. Méndez Mexikoko udalerri bat da. Puebla estatuan kokatua dago. 2010ean 5.223 biztanle zituen 225,48 km²ko azaleran. Herriburua [[Atenayuca (Juan N. Méndez)|Atenayuca]] da.

## Erreferentziak

* ↑ Superficie continental. Mexiko: Instituto Nacional de Estadística y Geografía.
* ↑ Población total. Mexiko: Instituto Nacional de Estadística y Geografía.

## Kanpo estekak

* Datuak: Q15153937
# Juan Ortiz de Zarate

Juan Ortiz de Zarate (Urduña, 1510 – Asuncion, 1576ko urtarrilaren 26a) euskal militar eta esploratzailea izan zen.
Gaztetan Gaztelara joan eta hango gortean egon zen. Karrera politika egiteko asmotan, Amerikara joan zen eta Peruko gizon eraginkorrenetako bat izan zen bildu zuen aberastasunari esker. 1567an Río de la Platako adelantado izendatua izan zen. Erregeak Espainian titulua berretsi zionean, itzuli eta eskualdea esploratu zuen.
Ameriketara jo zuen berriro ere 1572. urtean, eta bere iloba Juan Garairekin batera Asuncion hiria konkistatzeko prestakuntzak egin zituen. San Salvadorrera iritsi ziren lehenik (Bizkaia Berria izena eman zioten) eta 1575. urtean Asuncionera heldu ziren. Urte hartan hil zen, pozoitua zenbaiten arabera.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ «Juan Ortiz de Zarate» Auñamendi Eusko Entziklopedia. .
* Datuak: Q168411
# KOffice

KOffice KDE proiektuaren bulegotika-suitea da. Bere osagai guztiak software libreko lizentziapetan argitaratu dira. KOffice-ren azken bertsioa 1.6.3, 2007ko Ekainak 7 argituaratua.
Uneko KOffice 1.6.x serieak Unixentzako garatu da, baina etortzekoa den 2.0 argitalpena (2008ko hasieran estimatua) Mac OS X eta Microsoft Windows sistementzako bateragarritasuna izango du.
KOffice aplikazioek OpenDocument erabiltzen dute jatorrizko formatu moduan, posible denean.
Suitea KDEtik aparte argitaratzen da eta KOffice webgunetik jaitsi daiteke.

## KOffice osagaiak

KOfficek ondorengo osagaiak dakar:

### Produktibitate aplikazioak

    KWord: testu prozesagailua. KSpread: kalkulu-orria. KPresenter: Aurkezpenak sortzeko tresna. Kexi: datubaseak kudeatzeko tresna.

### Sormen aplikazioak

    Kivio: fluxu-diagramak. Karbon14: irudi bektorialak. Krita: bit-mapa irudiak.

### Kudeaketa aplikazioak

    KPlato: proiektu kudeaketa.

### Laguntza aplikazioak

    KChart: grafika eta diagramak erakusteko tresna. KFormula: formula matematikoentzako editorea. Kugar: txostenak sortzeko tresna.

### Bestelakoak

    KThesaurus: Thesaurus-en oinarritua.
KOffice inportazio iragazkiak ditu lehiakideen fitxategi formatu batzuentzako.

## Ikus, gainera

* Gnome Office
* OpenOffice.org

## Kanpo estekak

* (Ingelesez) KOffice proiektuaren webgunea.
* Datuak: Q270431
* Multimedia: KOffice / Q270431
# KREEP

KREEP akronimo bat da, K (potasioaren ikur atomikoa), REE (Lur arraro) eta P (fosforoaren ikur atomikoa) hizkiak batuz sortua. KREEPa Ilargiko zenbait talka-arroilen eta arroka basaltikoen osagai geokimikoa da. Bere ezaugarri aipagarriena, elementu "bateraezin" (magmaren kristalizazioaren aldi likidoan kontzentratzen direnak) deritzenen eta beroa ekoizten duten elementuen (uranio, torio eta potasio erradioaktiboa, besteak beste) arteko kontzentrazio "hobetua" da. Ezaugarri hori $^{40}$K erradioaktiboa edukitzeari zor dio.

## Erreferentziak

* ↑ «PSRD: New ideas on the nature of the Moon» www.psrd.hawaii.edu (Noiz kontsultatua: 2019-07-22).
* ↑ Shearer, Charles K.; Hess, Paul C.; Wieczorek, Mark A.; et al. (2006). "Thermal and Magmatic Evolution of the Moon". Reviews in Mineralogy and Geochemistry. Mineralogical Society of America and Geochemical Society. 60 (1): 365–518. Bibcode:2006RvMG...60..365S. doi:10.2138/rmg.2006.60.4. 2009ko abuztuaren 11

## Kanpo estekak

* Datuak: Q693461
# KNLA

Karen Nazio Askapenerako Armada (Karen National Liberation Army, KNLA) Myanmarreko Batzar Militarra borrokatzen duen gutxiengo etnikorik garrantzitsuena da. 4.000 borrokalariz osaturik, gehienak umeak direlarik, txikitua izaten ari den karen etnia biziraun arazteko borrokatzen dute, beste etnia ugari bezala. Izan ere, Myanmarreko Gobernu militarraren asmoa arraza goren eta bakar bat osatzea da, gutxiengoak zapalduz. KNLA-ren beso politikoa KNU da.

## Ikus, gainera

* KNLA

## Kanpo estekak

* Datuak: Q1729286
# KNM-WT 17000

KNM WT 17000, Burezur Beltza izenez ere ezaguna, Paranthropus aethiopicus espezieko burezur fosilizatua da. Mendebaldeko Turkanan (West Turkana), Kenyan, Alan Walker-ek aurkitu zuen 1985ean. Bere adina 2,5 milioi urte ingurukoa dela kalkulatzen da.
Morfologia sendoa du, gandor sagital nabarmena duena. Ezaugarri horiek, hasiera batean Paranthropus boisei bezala sailkatzea eragin zuten, baina beste ezaugarri batzuk Australopithecus afarensisen antzekoak dira. Beraz, KNM WT 17000 espezie berritzat hartu zuten. Burezurreko kolorea aurkitu zen sedimentuaren manganeso eduki handiari zor zaio.

## Erreferentziak

* 1 2 Smithsonian National Museum of Natural History, KNM-WT 17000. «KNM-WT 17000» What does it mean to be human?.

## Kanpo estekak

* Datuak: Q880566
* Multimedia: KNM-WT 17000 / Q880566
# KOATUU

KOATUU (ukraineraz: КОАТУУ, Класифікатор об’єктів адміністративно-територіального устрою України) lurralde entitateen sailkapen sistema da, Ukrainako estatistika sistemaren parte dena.
Kodeak 10 digitu ditu, eta horietan:
* XX00000000: oblasta zehazten dute edo kasu berezi batzuk, hala nola Krimeako errepublika autonomoa eta Kiev eta Sevastopol hiriak.
* 00XXX00000: oblastaren menpeko hiriak, Krimeako zatiketa, raionak eta barrutiak estatus berezia duten hirietan.
* 00000XXX00: raion baten mende dauden hiriak, hiriak, herriko kontseiluak.
* 00000000XX: herriak

## Erreferentziak

* ↑ Ukrainako administrazio-lurralde egiturako objektuen gobernu sailkapena

## Kanpo estekak

* KOATUU-ri buruzko informazioa (ukrainieraz)
* Dokumentua informazio osagarriarekin
* Datuak: Q1564708
# KOrganizer

KOrganizer agenda pertsonala kudeatzeko software librea da (PIM bat, personal information manager akronimo ingelesa), KDE proiektuetako bat. Hitzorduak, gertaerak eta egin beharreko zerrendak antolatzeko eta programatzeko aukera ematen du. KOrganizer-ek eginbeharrekoen zerrendak antolatzeko aukera ematen du, egutegi bat eskaintzen du eta lanak ez ahazteko eta aurrez finkatutako denborak errespetatzen laguntzen du.
KOrganizer euskaraz lokalizatuta dago. (Itzultzaileak: Iñigo Salvador Azurmendi eta Ion Gaztañaga).

## KOrganizer-en funtzio nagusiak

* Gertaeren eta eginbeharreko lanen zerrenden kudeaketa;
* Mota bateko ekitaldiak, hitzorduak edo eginbeharrekoak erraz editatu daitezke eta etiketak edo garrantziak alda daitezke;
* Gertaerei kategoriak esleitzeko aukera ematen du, eta kategoria horiek editatzeko aukera;
* Kolore berezia esleitu daiteke kategorien arabera;
* Aldi berean hainbat agenda irekitzeko aukera;
* Ekitaldiak birplanifikatzeko aukera, arrastatuz eta askatuz;
* Aldizkako ekitaldiak kudeatzeko aukera asko;
* Taldeak planifikatzeko aukera ematen du, (oinarrizko aukera);
* vCalendar estandar irekiaren jatorrizko euskarria da;
* Egutegien bateratzea, hainbat egutegirekin bat egiteko aukera eskaintzen du eta egutegiak inportatzeko aukera;
* PalmPilot sistemarekin sinkronizazio osoa;
* Egutegi irekien artean arrastatu eta askatzeko aukera;
* Konquerorr-n integratutako funtzioak;
* Pertsonaliza daitezkeen ikono sortak;
* Tresna-barrak kokatzeko aukera, arrastatuz eta askatuz;
* Komando-lerroko parametroak.

## Erreferentziak

* ↑ KDE Localization - Basque Team (eu). .

## Kanpo estekak

* Datuak: Q2533995
# KPMG

KPMG International Limited (edo KPMG soilik) zerbitzu profesionalen sare global bat duen enpresa multinazionala da, 156 herrialdetan auditoretzako, aholkularitza legaleko eta fiskaleko eta finantza- eta negozio-aholkularitzako zerbitzuak eskaintzen dituena. Amstelveenen du egoitza soziala baina nagusia Londresen dago. Big4 izeneko zerbitzu profesionalen munduko lau enpresa garrantzitsuenetako bat da, PwC, Deloitte eta Ernst & Youngekin batera.

## Kanpo estekak

* Datuak: Q493751
* Multimedia: KPMG / Q493751
# KRC Genk

KRC Genk (izen osoa Koninklijke Racing Club Genk) Belgikako Limburg eskualdeko futbol taldea da, Genk hirikoa.
1988an eratu zen eta dagoeneko emaitza bikainak lortu ditu Belgikan, 3 Liga eta 4 Kopa irabazi baititu.

## Historia

Esan bezala 1988an eratu zen hiriko K. Waterschei S.V. Thor Genk (1919koa) eta K.F.C. Winterslag (1923koa) elkartu zirenean. Waterschei S.V. Thor taldeak jadanik bazituen Belgikako bi kopa irabazita, 1980 eta 1982an hain zuzen ere.
Lehenengo denboraldi bikaina 1998an izan zuen Kopa irabazi eta Ligan 2. postua eskuratzerakoan. Hurrengo urtean Liga irabazi zuen. Gaur egun Belgikako talderik onenetakoa da. Azkenengo garaipenak 2019ko Liga eta 2021eko Kopa ditu.

## Palmaresa
### Belgikan: 11

* Belgikako Liga (4): 1999, 2002, 2011, 2019.
* Belgikako Kopa (7): 1980 (W), 1982 (W), 1998, 2000, 2009, 2013, 2021.
* Belgikako Superkopa (1): 2011.

### Nazio artean: 0
#### UEFA Intertoto Kopa

* final aurrekoak 2004ean.

## Euskal taldeen aurkako partidak

Genk taldeak kanporaketa bakarra jokatu du euskal taldeen aurka:
| Denboraldia | Txapelketa | Fasea | Etxekoa | Emaitza | Kanpokoa |
| 2016-17 | UEFA Europa League | Liga fasea | Genk Athletic | 2-0 5-3 | Athletic Genk |

## Kanpo estekak

* (Nederlanderaz)(Ingelesez) Webgune ofiziala
* Datuak: Q216032
* Multimedia: K.R.C. Genk / Q216032
# KRI Nanggala (402)

KRI Nanggala (402) Indonesiaren Armadako eraso-itsaspeko izan zen. Mundu osoan ezaguna egin zen 2021eko apirilaren 21ean itsas azpian desagertu zenean. Barruan 53 militar zihoazten eta guztiak hil ziren. Itsaspekoa maniobra militarrak egiten ari zen. Bere arrastoa Indonesian galdu zen, Bali iparraldean.

## Itsaspekoaren ezaugarriak

Itsaspekoa diesel-elektriko transmisiokoa Indonesiako Armadakoa zen, Cakra klasekoa. 1977ean enkargatu zuten eta 1980an ureztatua izan zen. Zerbitzuan 1981ean hasi zen. Ontziak informazio bilketa egiten zuen Indiako ozeanoan eta Ekialdeko Timor inguruan. 2012an, itsaspekoak moldaketa handia izan zuen.

## Istripua

Apirilaren 21]]ean, Euskal Herrian 22:46 zirela, urperatu zen azkenekoz ontzia. Indonesiako armadak azaldu zuenez, ordu laurden geroago torpedo bat jaurtitzeko maniobra hasi zuen. 21:25ean jaso zuten azken mezua urpekotik, torpedoa jaurtitzeko baimena eman aurretik. Alarma guztiak piztu zirenetik, etengabeak izan ziren bilaketa lanak; horietan beste hainbat estatuk ere hartu zuten parte, besteak beste, Singapurrek, Indiak eta AEBek.
Iturri ofizialen arabera, urpekoaren atzeko eta aurreko zatiak askatu egin ziren erdikotik, eta azken hori osorik geratu bazen ere, arrakalak zituen. Adituek uste dute 400 eta 500 metro arteko sakoneran zegoela hasi zirela arrakalak agertzen, ontzia ez baitzegoen prestatuta 400 metro baino gehiagoko sakoneran ibiltzeko. Sakonera handiak zaildu egiten zituen lanak, Indonesiako urpekoak ez baizeuden prestatuta halakoetan ibiltzeko.
Itsas armadako buru Yudo Marganok zehaztu zuenez, istripua ez zen izan giza akats baten ondorioz.

## Erreferentziak

* ↑ https://www.berria.eus/paperekoa/5001942/018/004/2021-04-24/urpeko-militar-bat-desagertu-da-indonesian.htm
* ↑ https://www.berria.eus/albisteak/196798/zatituta-aurkitu-dute-galdutako-urpekoa-eta-hiltzat-eman-dituzte-eskifaiako-kideak.htm

## Kanpo estekak

* Datuak: Q7357599
* Multimedia: KRI Nanggala (submarine, 1981) / Q7357599
# KMail

KMail KDE mahaigain ingurunearen posta bezeroa da.
Direktorioak, iragazkiak, HTML mezuen bistaratzea eta nazioarteko kodifikazioak onartzen ditu. Posta jasotzeko IMAP, dIMAP, POP3 eta postontzi lokalak onartzen ditu. Postak bidaltzeko SMTP edo sendmail erabil dezake.

## Kanpo estekak

* (Ingelesez) KMail proiektuaren webgunea.
* Datuak: Q260852
* Multimedia: Kmail / Q260852
# Joe Slovo

Joe Slovo (1926ko maiatzaren 23a - 1995eko urtarrilaren 6a) Hegoafrikako politikaria izan zen, Hegoafrikako Alderdi Komunistako (SACP) buruzagia denbora luzez eta Afrikako Kongresu Nazionaleko zuzendaritzako kidea.
Apartheidaren aurkako borrokalari sutsua, Lituaniako familia judu batean jaio zen. Zortzi urte zituenean sendiak Hegoafrikara emigratu zuen. 1941ean eskola utzi eta bulego batean lanean hasi zen. Urtebete beranduago, Hegoafrikako Alderdi Komunistako kide bilakatu zen. 1946 eta 1950 urteen artean zuzenbidea ikasi zuen.
* Datuak: Q561520
* Multimedia: Joe Slovo / Q561520
# Joe Simpson

Joe Simpson (Kuala Lumpur, 1960ko abuztuaren 13a) britainiar mendigoizale eta motibazio-hizlaria da.

## Biografia

Malaysian jaio zen 1960. urtean, non bere aita Britainiar Armadarako lan egiten zuen. Joe Simpson Gibraltarren, Irlandan eta Alemanian hazi zen. Literatura ingelesa ikasi zuen Edinburgoko Unibertsitatean.
Nazioarteko ospea lortu zuen Touching the Void liburuari esker, 1985ean Simon Yatesekin batera Peruko Andeetan egindako espedizio dramatikoa kontatzen duena. Siula Grande mendiko jaitsieran istripu larria izan zuen eta hiltzeko arriskuan egon zen. 2003an Touching the Void film dokumentala zuzendu zuen Kevin Macdonaldek.
Eskaladari berriro ekiteko aukerak urriak baziren ere, istripua gertatu eta bi urtera berriro eskalatzeari ekin zion. 1991n, Himalaian egindako eskalada batean, irristada baten ondorioz orkatila hautsi zuen.
Biziraupenaren ertzean izandako esperientziei esker, motibaziozko hizlari gisa hasi ahal izan zuen lanean, bera baino lehenago beste mendizale batzuk bezala.

## Lanak

* Touching the Void (Jonathan Cape), 1988
* The Water People (fikzioa) (Jonathan Cape), 1992
* This Game of Ghosts (Jonathan Cape), 1993
* Storms of Silence (Jonathan Cape), 1996
* Dark Shadows Falling (Jonathan Cape), 1996
* The Beckoning Silence (Jonathan Cape), 2001
* The Sound of Gravity (fikzioa) (Jonathan Cape), 2011
* Walking the Wrong Side of the Grass (fikzioa) (DirectAuthors.com), 2018

## Kanpo estekak

* Joe Simpsonen web ofiziala
* Datuak: Q680185
* Multimedia: Joe Simpson / Q680185